作者:陳陶
標題:海昌望月
內容:何處無今夕，豈期在海頭。賈客不愛月，嬋娟閑滄洲。浩然傷歲華，獨望湖邊樓。煙島青歷歷，藍田白悠悠。誰無破鏡期，繄我信虛舟。誰無桂枝念，繄我方摧輈。始見彎環春，又逢團圓秋。莫厭綾扇夕，百年多銀鉤。金盤誰雕鐫，玉窟難冥搜。重輪運時節，三五不自由。疑拋雲上鍋，欲摟天邊球。孀居應寒冷，搗藥青冥愁。兔子樹下蹲，蝦蟆池中游。如何名金波，不共水東流。天花闢羶腥，野雲無邊陬。蚌蛤乘大運，含珠相對酬。夜鵲思南鄉，露華清東甌。百寶安可覷，老龍鎖深湫。究究如情人，盜者即仇讎。海涯上皎潔，九門更清幽。亭亭勸金尊，夜久喘吳牛。夷俗皆輕擲，北山思今遊。雁聲故鄉來，客淚墮南洲。平生煙霞志，讀書覓封侯。四海尚白身，豈無故鄉羞。壈坎何足歎，壯如水中虯。獵獵谷底蘭，搖搖波上鷗。中途喪資斧，兩地生繁憂。一杯太陰君，鷦鷯豈無求。明日將片葉，三山東南浮。